Document ID: /roh_data/filtered/fineweb-2-filterrobots_roh.jsonl.gz/65215

Mulegns
La regenza garantescha a la Nova Fundaziun Origen ina contribuziun chantunala da maximalmain 252'040 francs per la renovaziun cumplessiva da la chasa d'abitar «Villa franzosa» a Mulegns. La substanza architectonica originala da l'edifizi, ch'è vegnì construì l'onn 1856, è per gronda part mantegnida. La concepziun da la fatschada dal classicissem tardiv sco era l'interiur caracteriseschan la chasa d'abitar, ch'è ina perditga impurtanta da l'architectura d'auta burgaisia e da la cultura d'abitar dal 19avel tschientaner en la val. Pervia da sia posiziun prominenta en il center dal vitg è l'edifizi da gronda impurtanza per il maletg dal vitg da Mulegns.
Sent
Plinavant garantescha la regenza ina contribuziun chantunala da maximalmain 148'500 francs a la Corporaziun evangelica Sent per la restauraziun da la chapellina dal clutger da la baselgia da Sent. La baselgia da Sent è posiziunada sin ina pitschna collina a l'ur sut dal vitg ed è visibla lunsch enturn en la val. Il nov clutger da baselgia ch'è vegnì construì enturn l'onn 1900 è incumparabel. Sia chapellina ch'è perfurada fermamain surpiglia ina funcziun monumentala. La construcziun da betun da la chapellina ha patì da l'umiditad e da la schelira ed è en in nausch stadi. Perquai che tocs èn crudads, ha il sectur enturn baselgia stuì vegnir serrà gia avant intgins onns. Las examinaziuns e las controllas dal material ch'èn vegnidas fatgas dapi lura vegnan ussa integradas en in concept da restauraziun.
Brusio
Ed a Brusio garantescha la regenza ina contribuziun chantunala da maximalmain 108'000 francs a l'administraziun da la citad da Tirano per sanar cumplettamain la baselgia da San Romerio. La baselgia romana è situada sin ina terrassa da grip lunsch si sur il Lago di Poschiavo. L'onn 1517 ha la baselgia da Santa Maria a Tirano surpiglià questa baselgia. Ecclesiasticamain tutga ella oz tar la pravenda catolica da Brusio e tar l'uvestgieu da Cuira. La pitschna baselgia sa chatta a l'ur d'in grip. En il decurs dals tschientaners hai dà pliras bovas giu da quest grip. Il cuntrafort ch'è vegnì installà durant l'ultima restauraziun, ils onns 1951–52, ha subì donns considerabels durant ils ultims onns e sto correspundentamain vegnir stabilisà e reparà.